
Tlačová správa
PPA začína s registráciou žiadateľov na 30-miliónovú „Zelenú naftu 2019+“
· Historicky prvá štátna pomoc v agrosektore realizovaná plne elektronicky
· Záujemcovia o podporu zo Zelenej nafty 2019+ si musia vytvoriť konto na portáli štátneho Datacentra medzi 10. júlom a 9. augustom 2019
· Štát podporí pestovanie špeciálnej a špecializovanej rastlinnej a živočíšnej výroby
Bratislava, 10. júla 2019 – Pôdohospodárska platobná agentúra (PPA) dnes začala s registráciou oprávnených žiadateľov na tzv. Zelenú naftu 2019+. Proces žiadania, administrácie a vyplácania Zelenej nafty 2019+ bude prebiehať plne a výhradne elektronicky. Poľnohospodári, spĺňajúci podmienky na jej získanie, si  preto musia vytvoriť konto na portáli štátneho Datacentra. Registrácia bude platná aj do budúcich rokov.
„Naša intenzívna snaha digitalizovať Pôdohospodársku platobnú agentúru a znížiť tak administratívu pre poľnohospodárov prináša ďalšie výsledky. Zelená nafta 2019+ je historicky prvá štátna podpora v agrosektore, ktorá bude na 100% realizovaná elektronicky. Na jednej strane uľahčíme prácu žiadateľom, na druhej strane elektronizáciou zjednodušíme prácu zamestnanom PPA, ktorí túto štátnu pomoc administrujú. Všetci oprávnení žiadatelia o Zelenú naftu 2019+ si však musia vytvoriť konto na štátnom portáli https://www.itms2014.sk/ v období medzi 10. júlom a 9. augustom 2019, “ uviedol Juraj Kožuch, generálny riaditeľ PPA.
V rámci „Výzvy pre oprávnených žiadateľov k povinnej registrácii v DataCentre prostredníctvom formuláru - Žiadosť o aktiváciu konta“, ktorú dnes PPA zverejnila na svojej webovej stránke, budú môcť oprávnení žiadatelia získať celkovo 30 miliónov eur na podporu špeciálnej a špecializovanej rastlinnej a živočíšnej prvovýroby. V živočíšnej výrobe bude podpora zameraná na  chov hovädzieho dobytka, ošípaných, oviec, kôz, koní, ale aj hydiny. V rastlinnej výrobe pôjde predovšetkým o vybrané druhy ovocia, zeleniny, strukovín, okopanín, ale napríklad aj zemiaky, či cukrovú repu. Nechýbajú ani olejniny ako mak či ľan. Podporené budú tiež pestovanie chmeľu, viniča, či liečivých rastlín.
„Upozorňujeme však, že podanie žiadosti o aktiváciu konta nenahrádza samotné podanie žiadosti o poskytnutie Zelenej nafty 2019+. Je však nevyhnutným krokom na to, aby oprávnený poľnohospodár mohol o podporu zo Zelenej nafty 2019+ vôbec požiadať. Ak má konto aktivované, po vydaní výzvy PPA v priebehu augusta na www.apa.sk, bude môcť žiadateľ o čerpanie štátnej pomoci na toto podporné opatrenie vo forme úľav na environmentálnych daniach požiadať,“ dodal Juraj Kožuch Bližšie informácie k podpornému opatreniu Zelená nafta 2019+ sú dostupné na webstránke PPA v časti Podpory/Štátna pomoc/Výzvy.

